Употреба на голема буква во називите на документите

Општите именки, како што се: извештај, договор, план, програма, решение, одлука итн., се пишуваат со мала буква, освен кога се на почетокот на реченицата или кога се наслов на документ.

Примери кога горенаведените именки се пишуваат со мала буква:

Субјектот има обврска за доставување извештај за работењето.

Трговското друштво има договор за друштвото, односно статут на друштвото.

За секое испитување треба да се изработи план за испитување.

Академијата е должна еднаш годишно најдоцна до 1 декември да изготви програма за доброволна континуирана обука за наредната година.

Жалбата за која не е платена судска такса со решение ќе се отфрли.

Правосилната судска одлука има неприкосновено правно дејство.

Примери на употреба на горенаведените именки како наслов:

На дневен ред на седницата пред пратениците е Извештајот на Европската комисија за напредокот на Република Северна Македонија за 2022 година.

Закон за ратификација на измените и дополнувањата на Договорот за слободна трговија меѓу Република Македонија и ЕФТА државите

Со Планот за нумерација се утврдува структурата, должината и намената на броевите и сериите на броеви кои ги користат операторите и други правни лица.

Во Програмата за заштита на потрошувачите за периодот 2021-2022 година се утврдуваат основните цели на политиката за заштита на потрошувачите.

Се укинува Решението УП.1 бр.11-44 од 16.05.2018 година.

Владата донесе Одлука за отворање на Почесен конзулат на Република Северна Македонија во Република Турција, со седиште во Измир.