Придавки што се пишуваат слеано

Сложените придавки образувани од придавка и именка: високообразовен (високо образование), внатрешнополитички (внатрешна политика), имотноправен (имотно право), јавнообвинителски (Јавно обвинителство), кривичноправен (кривично право), надворешнополитички (надворешна политика), научноистражувачки (научно истражување), политичкоекономски (политичка економија), средновековен (среден век), уставносудски (Уставен суд); како и сложените придавки од зборовни состави од две именки: бракоразводен (развод на бракот), природонаучен (наука за природата).

Примери:

Внатрешнополитичката криза влијае врз ефикасноста на институциите.

Поради нерешени имотноправни односи прекината е работата на автопатот.

Сведоци на кривичноправниот настан дадоа изјава пред јавен обвинител.

Изнесената уставносудска анализа и правно милење за тие одредби, се однесува и за овие оспорени законски одредби.

Во бракоразводна парница ќе се утврдува старателството врз децата.

Сложените придавки на кои првиот дел им е пол-, полу-: полчасовен, полгодишен и полугодишен, полузатворен, полулегален, полумесечен; како и оние со прв дел број или бројна придавка: едновечерен, тригодишен, тристран, деветмесечен, петнаесетгодишен, првобитен, првокласен, второстепен, третокласен и сл.

Примери:

Состанокот беше од полузатворен тип.

Потребно е да се изготви полумесечен извештај.

Пробиен е рокот од тригодишниот план за изградба на објектот.

Второстепената комисија ќе одлучува по жалбите.